Efter køb af Miele-vaskemaskine må jeg frustreret erkende, at jeg ikke fremover skal foretage køb hos Elgiganten. 
Vi besøgte i forgårs butikken i Tilst for at få vejledning i køb af vaskemaskine. Butikken var et stort rod, så vi havde lidt vanskeligheder med at se de forskellige maskiner, men med hjælp fra ekspedienten valgte vi en model fra Miele. 
Vi fortalte, at vi ikke selv kunne ordne ombytningen af den gamle maskine, så vi blev mod betaling tilbudt at få maskinen leveret og den gamle fjernet. Vi troede - naivt - at det ville indebære en montering. Der var reklamer i butikken, som proklamerede, at "Elgiganten hjælper gerne med montering og levering" - og tillige fik vi en seddel, som fortæller, at Elgiganten "ønsker at leveringen bliver en positiv oplevelse". Samme seddel fortæller, hvordan vi skal gøre klar til levering og montering. Da montøren kommer med maskinen, fortæller han overraskende, at han ikke er bestilt til at montere en maskine, så han efterlader vores nye maskine i gangen og den gamle på sin plads (fordi vi ikke selv har afmonteret den!)
Efter noget detektivarbejde på hjemmesiden ser vi, at montering er en tillægsydelse til 200,- Beløbet i sig selv er helt ok, men det er voldsomt frustrerende først at opdage dette ved levering.
Jeg forsøger derpå at kontakte kundeservice - ikke en oplevelse, som gør mig mere positivt stemt over for Elgiganten. Det er nærmest kafkask at forsøge at komme igennem til et levende menneske i den anden ende, og da det endelig lykkedes, var kommentaren: "Det kan jeg ikke hjælpe dig med - jeg stiller lige om". Det lød i sig selv ok, så jeg startede forfra med min fortælling om den manglende montering. Den venlige herre i den anden ende af telefonen kunne ikke finde mit køb i systemet - og det tog noget tid, før det gik op for mig, at jeg var blevet stillet videre til Miele. De kunne med god grund ikke hjælpe. Forfra igen - og denne gang blev jeg lovet, at kundeservice ville undersøge sagen. Efter en times tid blev vi kontaktet af varehuset, som gerne ville sende en regning på 200,- for monteringen. Det ville så betyde, at vi først efter nogle dage - når betalingen var gået igennem - kunne få besøg af en montør. Da vi hverken kan komme frem eller tilbage i vores gang på grund af den strandede nye maskine, var det ikke en tillokkende løsning. Min mand valgte derfor at køre tilbage til varehuset for at betale straks. Vi får nu besøg i morgen aften af en montør, som forhåbentlig kan gøre arbejdet færdigt. Der var ingen undskyldning for den manglende vejledning - vi har nærmest fået fornemmelsen af, at vi skal være glade for, at vi ikke skal betale det fulde leveringsbeløb igen, men at vi slipper med tillægsgebyret på 200,-
Både min mand og jeg har således brugt en del tid på at få udredt sagen - det har på ingen måde gjort købsoplevelsen positiv. 
Vi sidder tilbage med en fornemmelse af, at købet var forløbet mere smertefrit, hvis vi havde bestilt maskinen på nettet. Så var vi ikke blevet mødt af en sælger, som havde fået til opgave at få os til at skifte energiselskab - en opgave, som åbentbart tog fokus fra helt almindelig vejledning i vilkår for levering og montering. 
Forhåbentlig holder den nye maskine i mange år - men det er helt sikkert, at en ny ikke bliver købt i Elgiganten.